ORDE do 8 de setembro de 2006 pola que se regula o réxime de axudas aos concellos para misións de protección civil relacionadas coas campañas estacionais de prevención de riscos.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 15/09/2006

O Decreto 578/2005, do 29 de decembro, polo que se establece a estrutura orgánica da Consellería de Presidencia, Administracións Públicas e Xustiza, atribúe a esta consellería, entre outras competencias, as de instrumentación da axuda económica e asistencia técnica aos concellos, para a dotación de medios materiais e equipos de intervención e de protección civil, así como a realización dos correspondentes plans básicos e sectoriais de emerxencia municipal.
Na Lei de orzamentos xerais da Comunidade Autónoma de Galicia para 2006, con cargo á aplicación orzamentaria 06.07.231A.460.0, existe partida orzamentaria para as axudas que se establecen nesta orde, reservándose para tal efecto un crédito de 240.000 A.
Na Lei 38/2003, do 17 de novembro, xeral de subvencións -os seus preceptos declarados básicos pola disposición derradeira primeira-, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, establécense os requisitos xerais das subvencións e axudas concedidas pola Administración autonómica, normativa á que, en consecuencia, se adaptará esta orde, tendo en conta en todo caso os principios de publicidade, obxectividade e concorrencia.
Na súa virtude, no uso das facultades que teño atribuídas,
DISPOÑO:
Artigo 1º.-Obxecto.
1. O obxecto desta orde é establecer as bases que rexerán para a concesión de axudas, dun importe máximo de 240.000 A, ás corporacións locais galegas para misións de protección civil relacionadas coas campañas estacionais de prevención de riscos.
Artigo 2º.-Beneficiarios.
1. Poderán ser beneficiarios das axudas os concellos que no día da publicación desta orde cumpran os seguintes requisitos:
Contar cunha agrupación de voluntarios de protección civil ou cun servizo municipal de protección civil.
Realizar operativos relacionados coas campañas estacionais de prevención de riscos, coordinados coas xefaturas de servizo de protección civil das delegacións provinciais desta consellería, a través do Centro de Emerxencias 112 Galicia.
Artigo 3º.-Destino das axudas.
O destino das axudas é o financiamento dos custos dos medios materiais e equipos de intervención de protección civil, nos que incorra o concello como consecuencia da realización por parte da agrupación de
voluntarios de protección civil ou o servizo municipal de protección civil, de operativos relacionados coas campañas estacionais de prevención de riscos.
Estes gastos non poderán acumularse con outras subvencións ou axudas nas que se solicite fondos para medios materiais e equipos de intervención de protección civil.
Artigo 4º.-Solicitudes.
1. Os beneficiarios que se indican no artigo 2º que queiran acollerse a esta orde deberán presentar a solicitude de subvención, segundo o modelo que se indica no anexo I, no rexistro das delegacións provinciais da Consellería de Presidencia, Administracións Públicas e Xustiza directamente, ou ben por calquera dos procedementos previstos no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
2. A correspondente solicitude, dirixida á delegada provincial, presentarase dentro do prazo de trinta días naturais a partir do día seguinte ao da súa publicación no DOG, á que se lle xuntará, necesariamente, a seguinte documentación:
Declaración do conxunto de todas as solicitudes de subvencións efectuadas ou concedidas, para misións de protección civil, perante as administracións públicas competentes ou outros entes públicos.
Listaxe das actuacións que a agrupación de voluntarios ou servizo municipal de protección civil do concello realizou relacionados coas campañas estacionais de prevención de riscos, coordinados coas xefaturas de servizo de protección civil das delegacións provinciais desta consellería, a través do Centro de Emerxencias 112 Galicia, durante o período do 1 de xaneiro ata a data da publicación da orde no DOG, detallando a valoración do custo que supuxeron os operativos realizados, os efectivos destinados, o número de persoas atendidas e a duración dos servizos, de acordo co modelo que se presenta no anexo II.
No caso dos servizos municipais de protección civil, certificación do concello da existencia do servizo.
Xustificante orixinal da entidade bancaria da conta aberta a nome do concello.
Fotocopia compulsada do CIF do concello.
3. Os defectos nas solicitudes seranlles notificados aos interesados polas delegacións provinciais da Consellería de Presidencia, Administracións Públicas e Xustiza, concedéndolles un prazo de dez días para emendar os erros e omisións. Transcorrido o antedito prazo sen que se produza a emenda, as peticións arquivaranse, de acordo co establecido na Lei de réxime xurídico das administracións públicas e do procedemento administrativo común.
Artigo 5º.-Instrución.
1. Unha vez recibida a documentación nas delegacións provinciais, as delegadas provinciais remitiranlla á Dirección Xeral de Protección Civil, acompañada dun informe administrativo sobre o cumprimento do sinalado no artigo 4º.
2. Constituirase unha comisión de avaliación, que estará presidida polo director xeral de Protección Civil
ou persoa en quen delegue e formada polas catro delegadas provinciais da Consellería de Presidencia, Administracións Públicas e Xustiza, actuando como secretario un funcionario da dita dirección xeral que non terá dereito a voto.
3. A referida comisión fará unha proposta de resolución, tendo en conta os criterios sinalados no seguinte artigo, que lle será elevada posteriormente ao órgano competente para resolver.
Artigo 6º.-Criterios de avaliación.
A concesión realizarase en réxime de concorrencia competitiva e para a elaboración da proposta de resolución, así como a contía da axuda, teranse en conta os seguintes criterios, que serán valorados segundo a graduación que en cada caso se indica, dun máximo de 100 puntos:
Número de horas dedicadas a estes operativos polos membros do servizo ou agrupación de voluntarios (50%).
Grao de colaboración dos servizos municipais vinculados á xestión de emerxencias co Centro de Emerxencias 112 Galicia (30%).
Número de membros do servizo ou agrupación de voluntarios dedicados a estes operativos sobre o número total (20%).
Artigo 7º.-Resolución.
1. A resolución será adoptada polo conselleiro de Presidencia, Administracións Públicas e Xustiza, tendo en conta a proposta que faga a Comisión de Avaliación.
2. A resolución das solicitudes de subvención notificaráselles a todos os peticionarios na forma prevista no artigo 59 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
No caso de que, transcorridos seis meses, contados desde a publicación desta orde, non se ditase e notificase resolución expresa, os interesados poderán entender desestimadas as súas solicitudes por silencio administrativo.
3. Contra a resolución do conselleiro poderá interporse recurso contencioso-administrativo perante o Tribunal Superior de Xustiza de Galicia ou recurso potestativo de reposición ante o propio conselleiro.
Artigo 8º.-Publicación.
Os resultados das concesións seranlles comunicados a cada unha das corporacións locais, a través das delegacións provinciais da Consellería de Presidencia, Administracións Públicas e Xustiza, e ademais publicarase no Diario Oficial de Galicia un extracto das resolucións de concesión, de acordo co establecido no artigo 11 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 9º.-Obrigas dos beneficiarios.
1. Recibida polos beneficiarios a concesión de axudas, deberán:
Comunicarlles por escrito, ás delegacións provinciais da Consellería de Presidencia, Administracións
Públicas e Xustiza, a súa aceptación ou renuncia no prazo de 15 días; de non facelo así, entenderase que renuncia á axuda.
Presentar unha declaración complementaria do conxunto das axudas solicitadas, aprobadas ou concedidas pendentes de resolución, para misións de protección civil, das distintas administracións públicas competentes ou de calquera dos seus organismos, entes ou sociedades.
Facilitar a información que lle sexa requirida por esta consellería, pola Intervención Xeral da Comunidade Autónoma ou polo Consello de Contas e o Tribunal de Contas no exercicio das súas funcións de fiscalización e control.
2. Toda a documentación que deba ser enviada, remitiráselle inexorablemente no prazo de 30 días, contado a partir do día seguinte ao da súa notificación, á delegación provincial, procedéndose no caso contrario ao arquivo das actuacións.
Artigo 10º.-Informe de conformidade.
O Servizo de Protección Civil da provincia correspondente, unha vez examinada toda a documentación requirida e comprobado que cumpre co indicado nesta orde, emitirá un informe de conformidade que lle será remitido, xunto con toda a documentación, á Dirección Xeral de Protección Civil.
Artigo 11º.-Xustificación e pagamento.
Considerase como medio de xustificación a certificación do órgano que teña atribuídas as facultades de control do cumprimento da finalidade para a que solicita a axuda, segundo se recolle no artigo 15.2º c) do Decreto 287/2000. Así mesmo deberá presenta a declaración complementaria a que fai referencia o artigo 9º b).
Artigo 12º.-Modificación da resolución.
Toda alteración das condicións tidas en conta para a concesión e, en todo caso, a obtención concorrente de axudas e subvencións outorgadas por outras administracións ou entes públicos ou privados, poderá dar lugar á modificación da resolución de concesión.
Artigo 13º.-Reintegro das axudas.
No caso de incumprimento da obriga de xustificación, de destinar a axuda a unha finalidade distinta para a que foi concedida, ou se o concello non reúne os requisitos exixidos nesta orde e demais disposicións aplicables, procederá o reintegro a esta comunidade autónoma das axudas percibidas e dos xuros xerados.
Disposicións derradeiras
Primeira.-Facúltase o director xeral de Protección Civil para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de setembro de 2006.
José Luis Méndez Romeu
Conselleiro de Presidencia, Administracións
Públicas e Xustiza